ธปท.เป็นห่วง ใช้เงินดอลลาร์ เทรดหุ้น-ทอง
ธปท.ศึกษาการใช้เงินตราต่างประเทศเทรดทองคำและหุ้น ยอมรับหวั่นกระทบนโยบายการเงิน
9 ม.ค. 2558

ธปท.ศึกษาการใช้เงินตราต่างประเทศเทรดทองคำและหุ้น ยอมรับหวั่นกระทบนโยบายการเงิน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ขณะนี้ ธปท.กำลังพิจารณาว่าจะอนุญาตให้มีการซื้อขายทองคำและหุ้นโดยใช้เงินตราต่างประเทศได้หรือไม่ ตามที่ก่อนหน้านี้มีผู้สนใจยื่นขอเข้ามา ซึ่งผู้ที่สนใจจะใช้เงินตราต่างประเทศซื้อขายลงทุน จะมีทั้งผู้ค้าทองคำที่สนใจซื้อลงทุนในทองคำ และนักลงทุนที่สนใจลงทุนในตลาดหลักทรัพย์ ทำให้ ธปท.ต้องนำไปดูให้รอบคอบว่า หากเปิดให้ใช้เงินตราต่างประเทศในการทำธุรกรรมซื้อขายเหล่านี้ได้ จะส่งผลกระทบต่อการดำเนินนโยบายการเงิน หรืออัตราแลกเปลี่ยนอย่างไร ก่อนจะตัดสินใจว่าจะอนุญาตหรือไม่
“ตอนนี้ ธปท.กำลังพิจารณาเรื่องนี้อยู่ ประเด็นมันไม่ได้อยู่ที่ว่าจะใช้สกุลเงินใดในการซื้อขาย เพราะจะใช้เงินเหรียญสหรัฐหรือสกุลใดก็ได้ แต่ปัญหาอยู่ที่การเรียกชำระเงินที่จะต้องใช้เงินสกุลท้องถิ่น (Settlement Currency) เนื่องจากไทยมีเศรษฐกิจการเงินของเราเอง มีสกุลเงิน มีนโยบายการเงินเราเอง ฉะนั้นถ้าจะให้ใช้สกุลเงินอื่นๆ ก็อาจจะมีผลสำคัญต่อการดำเนินนโยบายการเงิน จึงต้องดูให้ดีๆ ก่อน โดยทีมงานกำลังศึกษาอยู่ แต่ก็คงไม่เร็ว” นายประสาร กล่าว
นายประสาร กล่าวว่า ปกติในการดำเนินนโยบายการเงินนั้น ธปท.จะดูแลสภาพคล่องเงินบาทได้ผ่านหน้าต่างสภาพคล่อง ณ สิ้นวันทำการของสถาบันการเงิน ว่าควรจะดูดซับสภาพคล่องให้เหมาะสมกับการดำเนินนโยบายการเงินหรือระดับอัตราดอกเบี้ยหรือไม่ ซึ่งที่ผ่านมา ธปท.ได้ดูแลผ่านช่องทางหรือกลไกต่างๆ ที่มีได้ดี ไม่มีปัญหา แต่หากมีการเรียกชำระด้วยสกุลท้องถิ่นจากส่วนนี้เพิ่มเติม ต้องไปศึกษาดูก่อนว่าจะส่งผลกระทบต่อการดูแลสภาพคล่อง และการดำเนินนโยบายการเงินหรือไม่
นายจิตติ ตั้งสิทธิ์ภักดี นายกสมาคมค้าทองคำ กล่าวว่า เรื่องการใช้เงินตราต่างประเทศในการซื้อขายทองคำ เป็นเรื่องที่เกี่ยวเนื่องกับการจัดตั้งตลาดค้าทองคำ (Physical Gold) ในประเทศไทย ว่าจะมีรูปแบบการจัดตั้ง รูปแบบการซื้อขายอย่างไร
ทั้งนี้ การจัดตั้งตลาดค้าทองคำนั้น มีข้อสังเกตว่าจะให้ใครเป็นเจ้าภาพในเรื่องของค่าใช้จ่าย ค่าธรรมเนียมต่างๆ เพราะถ้าให้ผู้ค้าทองคำรับภาระทั้งหมดก็จะเกิดยาก และมีปัญหาเหมือนตลาดสินค้าเกษตรล่วงหน้า แต่ถ้าให้ต่างประเทศเป็นเจ้าภาพในการดำเนินการตลาดค้าทองคำ และเป็นผู้รับผิดชอบค่าธรรมเนียมต่างๆ ก็จะทำให้ผู้ค้าทองคำในประเทศเสียเปรียบได้ จึงเป็นเรื่องรายละเอียดที่ผู้เกี่ยวข้องเป็นห่วง และต้องการทราบทิศทางนโยบายที่ชัดเจน